Sixtus etc:a dilecto filio Conrado, electo Strenginensi, salutem etc:a. Personam tuam nobis et apostolice sedi deuotam tuis exigentibus meritis paterna beniuolentia prosequentes, illa tibi libenter concedimus, que tuis commoditatibus fore conspicimus oportunum. Hodie siquidem ecclesie Strenginensi tunc pastore carentj de persona tua nobis et fratribus nostris ob tuorum exigenciam meritorum accepta de eorundem fratrum consilio duximus auctoritate apostolica prouidendum preficiendo te illi in episcopum et pastorem, curam et administrationem eiusdem ecclesie tibi in spiritualibus et temporalibus plenarie comittendo, prout in nostris inde confectis litteris plenius continetur. Cum autem, sicut accepimus, tu tempore prouisionis et prefectionis earundem canonicatum et prebendam ecclesie Aboensis obtinebat, prout obtines de presenti, nos tibi, vt statum tuum juxta episcopalis dignitatis decentiam commodius tenere valeas, de alicuius subuentionis auxilio prouidere teque gratioso fauore prosequi volentes motu proprio, non ad tuam vel alterius pro te nobis super hoc oblate peticionis instanciam, sed de nostra mera liberalitate tibi, vt etiam, postquam munus consecracionis susceperis et possessionem pacificam vel quasi regiminis et administracionis bonorum dicte ecclesie Strenginensis aut maioris partis eorum fueris assecutus vel tempus de consecrandis episcopis a canonibus diffinitum lapsum extiterit, canonicatum et prebendam predictos vnacum dicta ecclesia Strenginensi, quamdiu prefeceris, in commendam retinere necnon de illorum fructibus, redditibus, prouentibus, juribus et obuentionibus vniuersis, eorum debitis et consuetis supportatis oneribus disponere et ordinare, sicuti ipsos canonicatum et prebendam pro tempore obtinentes de illis disponere et ordinare potuerunt seu etiam debuerunt, alienatione tamen quorumcunque bonorum imobilium et pretiosorum mobilium dictorum canonicatus et prebende tibi penitus interdicta, libere et licite valeas, eadem auctoritate tenore presentium concedimus et indulgemus, decernentes canonicatum et prebendam predictos per prouisionem, prefectionem, possessionem, jmpensionem muneris ac lapsum temporis huiusmodi non vacare ac jrritum et inane, si secus super hijs per quoscunque quauis auctoritate scienter vel ignoranter contigerit attemptarj, non obstantibus constitutionibus et ordinationibus apostolicis, statutis quoque et consuetudinibus dictarum ecclesiarum juramento, confirmatione apostolica vel quauis firmitate alia roboratis, ceterisque contrarijs quibuscunque, prouiso quod dicti canonicatus et prebenda debitis propterea non fraudentur osequijs sed eorum congrue supportentur onera antedicta. Nulli ergo etc. nostre concessionis, indultj et constitutionis infringere etc. Si quis etc. Datum Rome apud sanctum Petrum anno jncarnationis dominice millesimo quadringentesimo septuagesimo nono, pridie jdus nouembris anno nono. Jo. xxx. Gerona.